Ügyszám:               JNO-767-/2011.
Ügyintéző:         dr. Garaguly István
Telefon:                   06-1- 4757-341
Tárgy: Gépjármű környezetvédelmi besorolásával kapcsolatos panasz

Dr. Sárdi Erika asszony részére
elnök

Nemzeti Közlekedési Hatóság
Központi Hivatala

Budapest
Teréz krt. 38.
1066

Tisztelt Elnök Asszony!

Beadvány érkezett Irodánkhoz, amelyben a panaszos a fővárosi szmogriadó riasztási fokozatának elrendelése nyomán az 1995. december 31-én első nyilvántartásba vett, 2. környezetvédelmi osztályba sorolt, piros környezetvédelmi plakettel rendelkező személygépkocsija közlekedésének a főpolgármester intézkedése szerinti korlátozását sérelmezi.
A közúti járművek forgalomba helyezésének és forgalomban tartásának műszaki feltételeiről szóló 6/1990 (IV. 12.) KöHÉM rendelet (KÖHÉMr.) 5. melléklete szerint a 2. környezetvédelmi osztályba azokat a katalizátoros, szabályozott keverékképzésű, Otto-motoros gépjárműveket kell sorolni, amelyek nem rendelkeznek a 4. osztályba sorolt ENSZ-EGB 83.02/B. előírás (Euro-II.) szerinti jóváhagyási jellel. A KÖHÉMr. szerint az 1996. január 1. napját követően az Európai Gazdasági Térségről szóló megállapodásban részes államban újként forgalomba helyezett katalizátoros, szabályozott keverékképzésű, Otto-motoros gépkocsit az ENSZ-EGB 83.02/B. jelű jóváhagyási jellel ellátottnak kell tekinteni és a forgalomba helyezés engedélyezésekor, illetőleg a gépkocsi üzemben tartójának kérelmére a 4. környezetvédelmi osztályba kell besorolni/átsorolni.

A közigazgatási hatósági eljárás és szolgáltatás általános szabályairól szóló 2004. évi CXL törvény (Ket.) 5. § (1) bekezdése úgy rendelkezik, hogy a közigazgatási hatóság az ügyfél és az eljárás egyéb résztvevője számára biztosítja, hogy jogaikról és kötelezettségeikről tudomást szerezzenek, és előmozdítja az ügyféli jogok gyakorlását. Ugyane szakasz (2) bekezdése szerint a közigazgatási hatóság a jogi képviselő nélkül eljáró ügyfelet tájékoztatja az ügyre irányadó jogszabály rendelkezéseiről, az őt megillető jogokról és az őt terhelő kötelezettségekről, illetve a kötelezettség elmulasztásának jogkövetkezményeiről, továbbá a természetes személy ügyfél részére a jogi segítségnyújtás igénybevételének feltételeiről.

A KÖHÉMr. 5. mellékletének fentebb idézett rendelkezése alapján a 2-es környezetvédelmi osztály szerinti gépjárművek üzemben tartóit a környezetvédelmi felülvizsgálatot végző hatóságnak, illetve a közúti járművek környezetvédelmi felülvizsgálatának szabályairól szóló 77/2009. (XII. 15.) KHEM-IRM-KvVM együttes rendelet 6. §-a szerinti vizsgáló állomásnak a közúti közlekedésről szóló 1988. évi I. törvény 24/A. §-a szerinti eljárása során a Ket. 5. § (2) bekezdése alapján tájékoztatnia kell arról a lehetőségről, hogy amennyiben gépjárműve rendelkezik az ENSZ-EGB 83.02/B. előírás (Euro-II.) szerinti jóváhagyási jellel, a környezetvédelmi felülvizsgálati eljárás során kérheti a környezetvédelmi felülvizsgálat során gépjárműve 4. környezetvédelmi osztályba való be-, vagy átsorolását.

A hozzánk benyújtott panasz alapján az nem állapítható meg, hogy a panasszal érintett (egyébként a KÖHÉMr. szerinti vélelem alapjául szolgáló 1996. január 1-jei időponthoz képest 1995. december 31-én első nyilvántartásba vett) gépjármű rendelkezik-e az ENSZ-EGB 83.02/B. előírás (Euro-II.) szerinti jóváhagyási jellel, azonban a panaszban foglaltak szerint a környezetvédelmi felülvizsgálat során a 4. környezetvédelmi osztályba sorolás iránti kérelem lehetőségéről az eljáró hatóság (vizsgáló állomás) a panaszost elmulasztotta tájékoztatni.

Általános jelleggel, a jövőre vonatkozóan javasolom ezért, hogy szíveskedjék megtenni a szükséges intézkedéseket annak érdekében, hogy a gépjárművek környezetvédelmi besorolásának felülvizsgálata során eljáró első fokú hatóságok Ket. 5. § (2) bekezdése alapján fennálló tájékoztatási kötelezettségüknek maradéktalanul eleget tegyenek.

Budapest, 2011. december 12.
Üdvözlettel:

Dr. Fülöp Sándor sk.	
a jövő nemzedékek országgyűlési biztosa